damfrosk
Store norske leksikon,Biologi,Dyreriket,Ryggstrengdyr,Virveldyr,Amfibier,Springpadder,Ekte frosker,Pelophylax
Damfrosk er en art av amfibier i froskefamilien. Damfrosken er én av tre frosker som finnes i Norge. Den er i Norge kun kjent på noen få steder i fylkene Agder og i Rogaland, og da med små populasjoner. I Norsk rødliste over truede arter er damfrosk kategorisert som kritisk truet.
Beskrivelse Damfrosken er 5–8 centimeter lang, og grønn eller lysebrun med mørke flekker. Den har korte bein.Agder-bestanden ligner morfologisk på svenske og engelske damfrosk men skiller seg genetisk fra disse. Grunnfargen er brun med mørke tegninger og en karakteristisk smal lysegul/grønn midtstripe langs ryggen. Finnøy-froskene er mer grønne. Hannen har i gytetida to store utvendige kvekkeposer i munnvikene og den kan i denne tida ha et grønnlig skjær og et gulaktig skjær på hodet. Fotrotsknuten på bakføttene er svært stor. Levevis Damfrosken er sterkere knyttet til vann gjennom hele året enn vanlig frosk. De holder ofte til på bredden og hopper ut i vannet ved fare. Legging av egg skjer seint, gjerne i midten av juni, og larvene metamorfoserer først fra september, og i dårlige somre er det mange larver som ikke rekker å gjennomføre sin utvikling før isen legger seg. Hver hunn legger gjerne 1500–2000 egg fordelt på 3–4 klumper. Larvene av damfrosk er betydelig større enn larvene av buttsnutefrosk.Arten er svært høylytt i forplantningstiden og kan høres på flere hundre meters avstand. Sangen består av kvekking og rullende strupelyder. Utbredelse Damfrosk er vanlig i sørlige og østlige deler av Europa. Isolerte forekomster finnes i Uppland, Sverige. I Norge finnes den kun i to eller tre små dammer/tjern, og det er trolig under 50 kjønnsmodne individer (pr 2019). En isolert bestand ble i 1996 påvist i noen få myrtjern i Aust-Agder. Dessuten finnes det en bestand på Finnøy, Rogaland, som er resultat av en utilsiktet introduksjon av damfrosk og hybridfrosk fra Polen i 2003. Systematikk Damfrosken danner sammen med latterfrosk og hybridfrosk en komplisert systematisk gruppe, se hybridfrosk. Bevaringstiltak Flere tiltak er igangsatt for å bevare damfrosk i norsk natur. Et av disse er avl av damfrosk i Dyreparken i Kristiansand for utsetting av individer i sitt naturlige habitat. Les mer i Store norske leksikon Amfibier og krypdyr i Norge buttsnutefrosk spissnutefrosk rødliste Litteratur Miljødirektoratet (2019). Handlingsplan for damfrosk ( Pelophylax lessonae ) 2019 - 2023. Rapport M-1300 | 2019